Годишен отчет за дейността на НЧ ,,Христо Ботев-1908“ с. Верен за 2023г.

Българското читалище се възприема от обществото като културна институция, завоювала своите позиции през годините на своето съществуване и доказала, че е необходима. Заедно с това се откроява и специфичната мисия на читалището за съхранение и развитие на традиционните ценности на нацията. НЧ ,,Христо Ботев-1908“ с. Верен е организация с нестопанска цел, регистрирана по ЗНЧ и вписана в регистъра към Министерството на културата под №912 с традиционна, богата, многообразна, многофункционална и разнообразна дейност. Ангажира се със запазването развитието на културните и народните традиции, художествено творчество и любителската самодейност, библиотечно –информационна дейност. В своето вече 116-годишно съществуване се е превърнала в основна клетка на културата със свое място и роля в живота на местната общност. През 2023г. година читалището осъществяваше дейността си в съгласие със своите програмни цели. Дейности за постигане на тези цели:

1.УЧАСТИЕ В ПРОЕКТИ И ПРОГРАМИ Кандидатствахме по програма ,,Българските библиотеки-съвременни центрове за четене и информираност“-2023г. към Министерството на културата,но не бяхме одобрени.

2.МАТЕРИАЛНО ТЕХНИЧЕСКА БАЗА Техническата база на НЧ ,,Христо Ботев-1908“ е застаряла, липсва озвучителна и осветителна техника, нуждаем се и от подмяна и сдобиване с нови сценични костюми и народни носии.

3.ХУДОЖЕСТВЕНО-ТВОРЧЕСКА ДЕЙНОСТ Работихме усърдно по задачата да привлечем все повече деца в читалището, като им създадем условия свързани с творческата дейност, забавления, образователни игри в свободните ваканционни дни. Читалището привлича все повече малки и големи талантливи деца в сформираните: кръжок ,,Веренски сръчковци“,самодейна певческа група ,,Веренски напеви“ и самодейна група-модерни танци -,,Джъс денс“. Това даде възможност за участия в празници и чествания в селото, общински фестивали и т.н.

4.РЕМОНТНИ ДЕЙНОСТИ-ПОДДРЪЖКА И СЪХРАНЕНИЕ НА ЧИТАЛИЩНАТА СГРАДА През изминалата 2023г. се извършиха основни ремонтни действия на залата, където се работи с децата. Благодарение на събрани средства от сърцати дарители, милеещи за родното читалище съхранило се толкова години,бяха подменени всички врати и прозорци на южната част на първия етаж с нова дограма. Предстоят ни още довършителни дейностти и през тази година. Надяваме се, че ще започне и ремонт на библиотеката, която се нуждае от нови прозорци, стелажи за книгите, пренареждане на библиотечния фонд, освежаване и декориране, за да я превърнем в уютно местенце за четене. Благодарение на Кметство с. Верен,по одобрена програма през изминалата година разрушената с годините площадка пред читалищната сграда се превърна в красив парк за отдих с детски кът. Така 2023г. ще остане за нас добър старт в осъществяването на една мечта, много трудно изпълнима в днешно време,но не и непостижима, подновяване и запазване на нашето културно наследство-Читалището,душата на жителите от селцето. 5. БИБЛИОТЕЧНО-ИНФОРМАЦИОННА ДЕЙНОСТ Най-старата и традиционната дейност на читалището още от неговото създаване през 1908 г. е тази на читалищната библиотека. Основните насоки в работата на читалището през изминалата година бяха свързани с поддържане на общодостъпна библиотека за насърчаване на четенето и привличане на читатели от най-ранна детска възраст. Кандидатствахме по програма ,,Българските библиотеки-съвременни центрове за четене и информираност“-2023г. към Министерството на културата, но за съжаление не бяхме одобрени. Макар и минимален брой бяха закупени нови книги за обновяване на библиотечния фонд, за да привлечем нови читатели и от по възрастните, съобразени с техните интереси. Всичко това доведе до увеличаване броя на читателските картони от всички възрастови групи. В студените месеци организирахме ,,Зима край огнището“ с най-малките, да се запознаем с Ботев и Левски.В топлите ваканционни месеци организирахме .,,Приказни следобеди‘‘ – Занимателно четене на любими приказки от български и чуждестранни автори с малките малчугани. През изтеклата 2023 година бяха регистрирани 29 читатели, а общият брой на посещенията беше 1611.

6.КУЛТУРНО МАСОВА ДЕЙНОСТ

,,Трифон зарезан“ 14.02.2023г. с вино, пита и благопожелания за берекет зарязахме и отпразнувахме по старому обичая.Зарязването на лозята беше изключително емоционално с участието на певческа група самодейци ,,Яврова сълза“.Празника продължи все така интригуващо и с конкурс ,,Най-добро вино“. Участниците бяха изненадани с красиви ръчно изработени бутилки от кръжок ,,Веренски сръчковци“.

,,Баба Марта“ 01.03.2023г. Облечена като Баба Марта К. Димова върза мартенички на всички жители на селото за здраве. Изработени бяха с много любов от дечицата-,,Веренски сръчковци“

,, 3 март“-С ръчно изработен венец, рецитал и поклон почетохме всички онези революционери и просветители, знайни и незнайни герои, които обрекоха живота си за една свята кауза-Освобождението на майка България.

,, 8 март“-Подготовката за празника беше вълнуваща. Като добри домакини,жените бяха приготвили кулинарни изкошения.С много настроение отбелязахме празника на жената.

,, Лазаровден“- събота преди Великден-пресъздаване на обреда ,,Лазаруване“. Лазарската група момиченца оцветява улиците на спокойното ни селце с пъстротата на носийките, а веселите звуци на напеви за здраве и берекет озаряват всеки дом и изпълват сърцата на самотните старци.

,, Великден“ – малките малчугани боядисаха и изработиха декупажни яйца.

,, 20 април“-Кръжок ,,Веренски сръчковци“ участваха в изложба ,,Еко деца-еко-родители“ със свои изработени предмети, получени от повторното използване на отпадъчни материали, организирана в общ. Братя Даскалови

,,Гергьовден“- . 06.05.2023г.-От стари времена на Гергьовден, веренци се събират на Гергьв черква. Това е един от най-обичаните и тържествени празници за селото. Днес с възстановка рано сутрин вратите се закичват със зелени клонки, коли се нароченото за този ден агне и се замесват обредните хлябове. Всяко семейство взима агнешко, пити, сирене, квасено мляко и идва на оброчището. Свещеникът освещава храната и чете молитва Свети Георги да закриля стадата и нивите. За всеки род има голям камък и фамилиите се събират около пъстрите и богати трапези.Тази традиция беше позабравена с годините,но сега с радост можем да заявим,че се възроди отново.На мястото се издигна шестметров кръст,люлка,дървени трапези и мястото стана посещаемо целогодишно, тъй като и гледката към селото е изумителна.Направен бе и късометражен филм за Гергьовден с.Верен,по разказите на баба Марийка,една от най-възрастните жители,които си спомнят и предават на нашето поколение,та да не забравяме кои сме и какво трябва да оставим на децата си.

30.06.2023г.- Двадесети общински фестивал на Художествената самодейност община Братя Даскалови.Второ място направление ,,Драматизация“- Възстановка ,,Жътва“.

08.07.2023г.-,,От зрънцето до хляба“.-Истински вълнуващ и завладяващ празник,който се проведе за първи път в с.Верен на общинско ниво със съдействието на общ.Братя Даскалови,но намери път и остана трайно в сърцата на хората. Жътва е.Тълпи от хора изпълват нивата и чакат,чакат да се върнат във едно отминало време,истинско време,далеч от днешните машини. Талигата бавно напредва към житата,жътварките пеят и жътвата започва.Със сърпове и паламарки режат натежалите класове,а мъжете след тях вързват ръкойките на снопи.Слънцето жарко хвърля лъчи и нивата изглежда още по-златна.На този фон се понасят така завладяващо красивите бълг. гласове ,,Женала е дюлбер Яна“ и ,,Пувей ветре“. Момент толкова разтърсващ и прочувствен,че докосна всеки по начин спиращ дъха.Макар и възстановка, реалната картина надхвърли всички общоприети критерии за време и място.  След края на жътвата гостите се запознаха с вършидба.Показан бе целия процес от подготовката на хармана през диканя,веялка,хромел,сито до замесването на хляба. И тук стигаме до ролята на големия Ути Бъчваров,който представи местния ни кишкек ,присъстващ на всяка празнична трапеза и бе жури в кулинарния конкурс за ,,Домашно приготвени тестени изделия“. Участие взеха представители на всички читалища от общината, а наградите бяха в две категории сладки и солени изделия. Празникът продължи с богата фолклорна програма, а по-късно със специалните ни гости формация ,,Казанлъшко настроение“. Благословени са всички,които дадоха своя принос празника да се осъществи по онзи докосващ начин.Преживелица оставила трайни следи. Това бе само началото, където прегърнахме нашето зрънце родолюбие и заедно замесихме питата, с която да захраним децата.

25.12.2023г.- Дядо Коледа дойде при нас ,за да раздаде своите подаръци на малчуганите. Пред елхата се бяха струпали тълпи. Магията на Коледа ни завъртя във вихъра си. Децата сияеха, пееха песнички и рецитираха стихчета, щастливи и удовлетворени.

25.12.2023г.- Коледарчетата тръгнаха по домовете. Облечени със своите нови носии,с нова молитва предадена ни от стари времена, потропваха с празнично украсените геги, а благопожеланията за здраве и берекет в дома изпълваха очите на хората с радост.

През изминалата година работихме рамо до рамо усърдно. Без да мислим, че сме направили всичко възможно и сме постигнали изключителни резултати, можем спокойно да кажем, че в обикновените делници и празници работихме за хората. Надяваме се ,че следващата година ще постигнем още по-големи успехи в начинанията си.

10.01.2024г. Анета Танева:

с.Верен